open-index/open-wikipedia-markdown huggingface dataset:
KV41

**KV41** is 'n grafkelder in die Vallei van die Konings by Thebe, naby die moderne stad Luxor in Egipte. Dit was die laaste grafkelder wat deur Victor Loret ontdek is, en is nie uitgegrawe of ondersoek nie. Die oorspronklike eienaar is onbekend, maar was dalk Tetisjeri, 'n matriarg van die koninklike familie van Thebe.

Volgens Donald P. Ryan is dit nie eintlik 'n grafkelder nie, maar 'n diep skag.

## Verwysings
## Skakels
* Theban Mapping Project: KV41
KV38

**KV38** is 'n grafkelder in die Vallei van die Konings by Thebe, naby die moderne stad Luxor in Egipte. Dit is gebruik vir die herbegrafnis van farao Toetmoses I van die 18de Dinastie. Toetmoses III het dit van KV20 af daarheen geskuif.

## Verwysings
## Skakels
* Theban Mapping Project: KV38
KV37

**KV37** is 'n grafkelder in die Vallei van die Konings by Thebe, naby die moderne stad Luxor in Egipte. Die teenwoordigheid van begrafnisflesse en beenfragmente dui daarop dat dit vir 'n begrafnis gebruik is, waarskynlik in die 18de Dinastie. Dit is egter onbekend wie die oorspronklike eienaar was.

## Ontdekking en uitgrawings
KV37 is geleë in 'n sytak van die suidelike syvallei, net onder die grafkelder van Toetmoses III (KV34). Dit is in 1899 deur Victor Loret ontdek; sy verslae noem die vonds van skerwe en artefakte met die naam van Toetmoses IV en Seti I. Dit het ook kelke bevat wat deur die Egiptoloog Elizabeth Thomas aangeteken is.

### Herondersoek
In 2016-'17 is die grafkelder weer skoongemaak deur 'n span van die Universiteit van Basel omdat dit verskeie meters onder die grondvlak gelê het en vol puin was. In die middel van die enkele vertrek is erdeware gekry. Die sowat 20 tot 29 flesse is skoongemaak en weer gelas. Die kamer is ook deeglik gefotografeer.

## Verwysings
## Skakels
* Theban Mapping Project: KV37
KV44

**KV44** is 'n grafkelder in die Vallei van die Konings by Thebe, naby die moderne stad Luxor in Egipte. Dit is in 1901 deur Howard Carter, die hoofinspekteur van oudhede, ontdek en verken namens die miljoenêr-sakeman Theodore M. Davis en in 1991 herondersoek deur 'n span onder Donald P. Ryan. 

Die enkele kamer het die oorblyfsels van die oorspronklike sewe mummies bevat. Die grafkelder dateer van die 18de Dinastie.

## Uitleg en inhoud
KV44 is naby KV28 en langs KV45 geleë in 'n klein wadi (dal) oos van die hoofvallei. Die ligging daarvan was vroeër al bekend en dit is op 26 Januarie 1901 deur Howard Carter oopgemaak ná twee dae van uitgrawings. Dit het bestaan uit 'n skag van 5,5 meter en 'n enkele kamer.

Die kamer was gedeeltelik gevul met grond wat ingespoel het. Bo-op was drie houtkiste langs mekaar teen een muur. In die eerste, swart geverfde kis met geel versierings en rooi teks was die goed toegedraaide mummie van Ioef'a. Langsaan was nog 'n swart geverfde kis; die stukkie leesbare teks binne-in identifiseer die mummie net as 'n sangeres. Porter en Moss het haar egter geïdentifiseer as Keramama. Die derde kis was van rowwe hout, maar binne in was 'n pragtig versierde kis van 'n soort papier-mâché, met die mummie van Tentkeresjerit.

Hulle was egter nie die oorspronklike eienaars nie, want in die puin onder hulle was "die oorblyfsels van vroeëre mummies sonder kiste of begrafnismeubels". Dit lyk of die grafkelder vir 'n ruk oopgestaan het, want teen die plafon was verskeie byneste.

## Herondersoek
In 1991 is die grafkelder herondersoek deur 'n span onder Donald P. Ryan. Die oorblyfsels van sewe individue is gekry, onder wie twee jong vroue en drie kinders. 

Die projek is in 2005 hervat en daar is bevind dat water die grafkelder binnegedring het, waarskynlik van die vloede van 1994. Alle artefakte is na KV21 verskuif om verdere skade te voorkom.

## Verwysings
### Bronne
* 
* 
* 
* 
* 
* 
* 

## Skakels
* Theban Mapping Project: KV44
Ned Block

duimnael|Ned Block
**Ned Joel Block** (gebore 1942) is 'n Amerikaanse filosoof wat in die filosofie van verstand werk en belangrike bydraes gelewer het tot die begrip van bewussyn en die filosofie van kognitiewe wetenskap. Hy is sedert 1996 professor in filosofie en sielkunde aan die Universiteit van New York.

## Onderwys en loopbaan 
Block het sy PhD aan die Harvard-universiteit in 1971 onder leiding van Hilary Putnam verwerf. Hy het by die Massachusetts Institute of Technology (MIT) aangesluit as 'n assistent-professor in filosofie (1971–1977), en het daarna gedien as medeprofessor in filosofie (1977–1983), professor in filosofie (1983–1996) en as voorsitter van die filosofie afdeling (1989–1995). Hy is sedert 1996 'n professor in die departemente filosofie en sielkunde aan die New York Universiteit (NYU).

Block het die Jean Nicod-prys in 2013 ontvang, en het onder meer die William James-lesings aan die Harvard-universiteit in 2012 en die John Locke-lesings by die Oxford-universiteit in 2013 gegee.

Block is voormalige president van die Vereniging vir Filosofie en Sielkunde en is in 2004 verkies tot 'n genoot van die Amerikaanse Akademie vir Kuns en Wetenskappe.

Hy is getroud met die ontwikkelingsielkundige Susan Carey. Block is etnies Joods.  

## Filosofiese werk 
Block is bekend vir die aanbieding van die Blockhead-argument teen die Turingtoets as 'n toets van intelligensie in 'n referaat getiteld "*Psychologiism and Behaviorism*" (1981). Hy is ook bekend vir sy kritiek op funksionalisme, met die argument dat 'n sisteem met dieselfde funksionele toestande as 'n mens nie noodwendig bewus is nie.   In sy meer onlangse werk oor bewussyn het hy 'n onderskeid getref tussen fenomenale bewussyn en toegang bewussyn, waar fenomenale bewussyn bestaan uit subjektiewe ervaring en gevoelens en toegangsbewussyn bestaan uit daardie inligting wat wêreldwyd in die kognitiewe sisteem beskikbaar is vir die doeleindes van redenasie, spraak en hoëvlak aksiebeheer. Hy het aangevoer dat toegangsbewussyn en fenomenale bewussyn nie altyd by mense saamval nie.

Block was 'n beoordelaar by die Loebner-pryswedstryd, 'n wedstryd in die tradisie van die Turingtoets om te bepaal of 'n bekende 'n rekenaar of 'n mens is.

## Verwysings
KV33

**KV33** is 'n grafkelder in die Vallei van die Konings by Thebe, naby die moderne stad Luxor in Egipte. Dit lê naby KV34, die grafkelder van Toetmoses III. Dit dateer van die 18de Dinastie en is die rusplek van 'n onbekende persoon.

Die uitleg is eenvoudig en bestaan uit 'n trap wat afloop en 'n hoofkamer met twee aangrensende kamers. KV33 is in 1898 deur Victor Loret ontdek.

## Ligging en uitgrawings
KV33 is naby KV34, die graftombe van Toetmose III, geleë: hoog in die rotse aan die einde van 'n syvallei. Die uitleg is sedert die vroeë 1900's bekend.

Nadat Loret uitgrawings gedoen het, is nuwe uitgrawings in 2012 deur die Universiteit van Basel gedoen. Dit was vol puin wat daarin gespoel is. Vondste in die puin sluit in stukke van klei- en albasterflesse en fragmente van menslike oorblyfsels. Dit is terugdateer na die tyd van Toetmoses III.

## Verwysings
### Bronne
* 
* 
* 

## Skakels
* Theban Mapping Project: KV33
Kadmiumsulfied

**Kadmiumsulfied** is 'n sout van kadmium en waterstofsulfied met die chemiese formule CdS.

Dit is 'n geel vastestof wat sy naam aan die kleur kadmiumgeel gegee het. Sy kleur word bepaal deur die bandgaping van hierdie halfgeleier: 2,42 eV, wat veroorsaak dat dit sigbare en ultraviolette straling met 'n golflengte korter as 514 nm sterk absorbeer.

Hierdie optiese eienskap maak die verbinding geskik as fotokatalisator. Dit is 'n sterk fotoreduseermiddel wat egter ook vir fotokorrosie gevoelig is.

## Kristalstrukture 
Die stabiele vorm van kadmiumsulfied onder omgewingstoestande het die heksagonale würtziet-struktuur. (B4 in die strukturbericht-klassifikasie). Dit word ook in die natuur as die mineraal greenockiet aangetref. Daar is egter 'n ander, metastabiele modifikasie wat as die mineraal hawleyiet bekend is. Dit het die kubiese sfaleriet-struktuur (B3). Onder drukke van 2,6 GPa skakel die tetraëdriese würtziet-fase om na die oktaëdriese haliet-struktuur (B1).

## Sonskragmateriaal 
Deur sy hoë absorpsie, sy stabiliteit, sy gunstige bandgaping en die moontlikheid dunne lae te vervaardig is kadmiumsulfied 'n interessante materiaal vir gebruik in sonselle. Lae van 120 nm dikte het 'n doeltreffendheid van 21% bereik. Dit word ook aangewend in kombinasie met kadmiumtelluried wat 'n kleiner bandgaping het (1,42 eV).

## Verwysings
Sanjeev Singh

**Sanjeev Singh** (* 18 November 1965) is 'n voormalige Indiese boogskutter. Hy het aan die Olimpiese Somerspele van 1988 deelgeneem.

## Verwysings
KV31

**KV31** is 'n grafkelder in die Vallei van die Konings by Thebe, naby die moderne stad Luxor in Egipte. Net die bopunt van die skag was bekend totdat die Universiteit van Basel in 1910 uitgrawings begin doen het.

Geen vroeëre uitgrawings is bekend nie, hoewel voorgestel is dat die steensarkofaag in 1817 deur Giovanni Battista Belzoni uitgegrawe is. In die grafkelder was 'n mengsel puin van potskerwe en lappe, sowel as die oorblyfsels van vyf mummies wat dateer van die 18de Dinastie.

## Uitgrawings
Uitgrawings is moontlik in 1817 in dié grafkelder en KV30 deur Giovanni Battista Belzoni gedoen namens die tweede graaf Belmore. As dit korrek is, kom 'n sarkofaag wat Belmore aan die Britse Museum geskenk het, waarskynlik hieruit. Victor Loret het dit in 1898 aangeteken, maar geen uitgrawings is bekend nie.

In Januarie 2010 het die Universiteit van Basel uitgrawings in die vallei begin doen. Dit was dadelik duidelik dat die grafkelder in die verlede deeglik beroof is, want stukke begrafnisvoorwerpe het oral rondgelê. In die sykamers is verskeie mummies en hulle lappe gevind.

### Mummies
In die twee sykamers is vyf mummies gekry: dié van twee vroue en drie mans, almal tussen 18 en 30 jaar oud. Geen name is by hulle gevind nie. Die styl van die mummifisering stem ooreen met wat in die elite van die middel 18de Dinastie gesien is.

## Verwysings
### Bronne
* 
* 
* 
* 

## Skakels
* Theban Mapping Project: KV31
Jayanta Talukdar

**Jayanta Talukdar** (* 2 Maart 1986) is 'n Indiese boogskutter. Hy het aan die Olimpiese Somerspele van 2012 deelgeneem.

## Verwysings
Chekrovolü Swüro

**Chekrovolü Swüro** (* 21 November 1982) is 'n Indiese boogskutter. Sy het aan die Olimpiese Somerspele van 2012 deelgeneem.

## Verwysings
Hoefdiere

**Hoefdiere** of **Ungulata** is lede van die diverse klade **Euungulata** ("ware hoefdiere"), wat alle soogdiere omvat wat hoewe in plaas van naels besit.

Dit was eers deel van die klade "Ungulata" saam met die klade Paenungulata, maar "Ungulata" is sedertdien bepaal as polifileties en daardeur as 'n ongeldige klade, gebaseer op molekulêre data. Gevolglik word ware hoefdiere sedert 2001 na die nuwer klade, Euungulata, herklassifiseer binne die Laurasiatheria klade, terwyl Paenungulata herklassifiseer is as 'n verre Afrotheria klade. 

Lewende hoefdiere word onder andere in twee ordes verdeel: Perissodactyla, insluitend Equidae, renosters, tapirs; Artiodactyla, insluitend beeste, wildsbok, varke, kameelperde, kamele, skape, hertagtiges en seekoeie; Walvisagtiges soos walvisse en dolfyne. Phocoenidae word ook as artiodaktiele geklassifiseer, alhoewel hulle nie hoewe het nie. Die meeste land-hoefdiere gebruik die hoefpunte van hul tone om hul liggaamsgewig te ondersteun terwyl hulle staan of beweeg. Twee ander ordes hoefdiere, Notoungulata en Litopterna, beide inheems aan Suid-Amerika, het uitgesterf aan die einde van die Pleistoseen.

## Verwysings
KV30

**KV30** is 'n grafkelder in die Vallei van die Konings by Thebe, naby die moderne stad Luxor in Egipte. Dit kom waarskynlik uit die middel van die 18de Dinastie en is gebruik vir 'n onbekende individu.

Dit is moontlik dat dit in 1817 deur Giovanni Battista Belzoni ontdek is namens die tweede graaf Belmore. Uitgrawings is in 2009-'10 deur die Universiteit van Basel gedoen.

## Ligging en uitgrawings
KV30 is in die syvallei geleë wat lei na KV34, die grafkelder van Toetmoses III, en ander uit dieselfde tyd soos KV32 en KV42. Dit is min of meer oorkant KV26.

Die uitleg bestaan uit 'n skag van sewe meter en een groot kamer, wat deur vier kleintjies omring is. Dit is altesaam 23 meter lank.

Die moderne geskiedenis van die grafkelder is onbekend. In die 1960's het Elizabeth Thomas voorgestel dit is een van twee waarin uitgrawings deur Giovanni Belzoni gedoen is vir lord Belmore. In die 1960's het Thomas 'n kaart van die grafkelder opgestel en genoem dit bevat 'n enkele potskerf uit die 18de Dinastie. 

Die Universiteit van Basel het in 2009 uitgrawings gedoen. Die oop skag het moderne puin bo 'n ouer sandlaag bevat. Die grafkelder is vir 'n begrafnis gebruik, want binne die puin was fragmente van houtkiste, skerwe en 'n stuk gekleurde glas. Die enkele stuk erdware wat Thomas genoem het, was steeds daar. Die graf is skoongemaak en 'n deur is voor die ingang aangebring. Dit is in 2016 deeglik gefotografeer.

## Verwysings
### Bronne
* 
* 
* 
* 

## Skakels
* Theban Mapping Project: KV30
Conophytum brunneum

***Conophytum brunneum*** is 'n sukkulent wat deel is van die *Aizoaceae* familie. Die spesie is endemies aan Suid-Afrika en kom in die Wes-Kaap voor. Die spesie het 'n voorkomsgebied van slegs 8 km² en word bedreig deur oorbeweiding, vertrapping deur vee en onwettige versameling, 

## Bronne 
* REDLIST Sanbi
* Plants of the World Online
Rondebosch Fontein

**Rondebosch Fontein** is 'n sierlike Victoriaanse drinkbak vir perde wat op 'n verkeerseiland op die kruising tussen Belmontweg en Hoofweg in die middel van Rondebosch in Kaapstad, Suid-Afrika staan. Dit is op 10 April 1964 tot 'n Nasionale Monument verklaar. Die lantern was Suid-Afrika se eerste elektriese straatlig en is die eerste keer op 25 April 1892 aangeskakel, aanvanklik aangedryf deur Moodie se private kragsentrale totdat 'n munisipale kragsentrale aan die Liesbeek voltooi is.

Die oorspronklike gietysterfontein is in Augustus 2015 vernietig toe 'n spoedmotor daarin vasgery het, en van die stukke is gesteel. Die fontein is herbou in aluminium deur die plaaslike maatskappy Heritage Castings.  Die herboude fontein is op 24 September 2020 geïnstalleer.

## Verwysings
Pranitha Vardhineni

**Pranitha Vardhineni** (* 17 November 1990) is 'n Indiese boogskutter. Sy het aan die Olimpiese Somerspele van 2008 deelgeneem.

## Verwysings
George Sand

**Amantine Lucile Aurore Dupin de Francueil** (Franse fonetiese uitspraak: amɑ̃tin lysil oʁɔʁ dypɛ̃; 1 Julie 1804 – 8 Junie 1876), beter bekend aan haar pennaam **George Sand** (Franse uitspraak: ʒɔʁʒ sɑ̃d), was 'n Franse romansier. In haar leeftyd was sy een van die gewildste skryfsters in Europa. In die 1830's en 1840's was sy selfs meer beroemd as Victor Hugo en Honoré de Balzac in Engeland. Sand word beskou as een van die noemenswaardigste skryfsters van die Europese Romantiese era, en het meer as 50 volumes verskillende werke geskryf, insluitende toneelstukke en politieke skrywes, naas haar 70 romans. Sy is ook veral bekend vanweë haar verhouding met die Poolse komponis, Frédéric Chopin. George Sand word ook deur Nine D'Urso in die 2025-televisiereeks, The Rebel: The Adventures of Young George Sand, vertolk. Die reeks beeld 'n intieme verhouding uit tussen D'Urso en Barbara Pravi (wat Marie Dorval speel).

## Sien ook 
* Frédéric Chopin

## Verwysings 
## Bronnelys 
* *George Sand* – Tweehonderdjarige Tentoonstelling, Musée de la Vie romantique, Parys, 2004, kurator, Jérôme Godeau. Bydraes deur Diane de Margerie, Yves Gagneux, Françoise Heilbrun, Isabelle Leroy-Jay Lemaistre, Claude Samuel, Arlette Sérullaz, Vincent Pomarède, Nicole Savy & Martine Reid.
* .
* .
* .
* 

**In Frans:**
* 
* 
* 
* . Paintault, Micheline (Regisseuse); Cerf , Claudine (Skryfster).

## Verdere leesmateriaal 
* Harlan, Elizabeth (2004). *George Sand*. New Haven: Yale University Press. .
* Jordan, Ruth, *George Sand: a biography*, Londen, Constable, 1976, .
* Parks, Tim, "Devils v. Dummies" (resensie van George Sand, *La Petite Fadette*, vertaal deur Gretchen van Slyke, Pennsylvania State, 2017, , 192 pp.; en Martine Reid, *George Sand*, vertaal deur Gretchen van Slyke, Pennsylvania State, 2019, , 280 pp.), *London Review of Books*, vol. 41, no. 10 (23 Mei 2019), pp.&nbsp;31–32. "Die mans waarvan Sand gehou het,' merk Reid op, 'het almal sekere soortgelyke fisiese eienskappe gehad... kwesbaar en 'n bietjie teruggetrokke.' Skugter, om dit op te som. Hulle was veral almal jonger as sy. Jules Sandeau, Alfred de Musset en hierna, vir die nege jaar tussen 1838 en 1847, Chopin, was almal ses jaar jonger as sy." (p.&nbsp;32.)
* . Oscar Wilde droom oor George Sand en word uitgenooi na 'n *soirée* (partytjie) by Nohant.

## Eksterne skakels 
* George Sand – webwerf ter viering van die 200ste herdenking van George Sand se geboorte in 1804 
* George Sand en haar werk in 'n Franse gratis leesbare weergawe  
* George Sand en haar werk in 'n luisterboek-weergawe 20px
* 
* 
*
Riau Ega Agatha

**Riau Ega Agatha** (* 25 November 1991) is 'n Indonesiese boogskutter. Hy het aan die Olimpiese Somerspeles van 2016 en 2020 deelgeneem.

## Verwysings
Tjoeij Lin Alienilin

**Tjoeij Lin Alienilin** (* 25 Augustus 1943) is 'n uitgetrede Indonesiese boogskutter. Sy het aan die Olimpiese Somerspele van 1972 deelgeneem.

## Verwysings
Zander Blom

**Zander Blom** (Gebore 1982) is 'n Suid-Afrikaanse selfgeleerde kunstenaar. Hy is in Pretoria gebore, maar woon in Kaapstad.

## Werk 
Blom verander tussen verskillende style.

Blom is hoofsaaklik 'n abstrakte skilder met 'n diep belangstelling in vroeër twintigste-eeuse Euro-Amerikaanse abstrakte skilderkuns. Sommige van sy invloede sluit in: Mark Rothko, Jackson Pollock, Duitse ekspressionisme en Abstrakte ekspressionisme.

## Toekennings 
In 2014 wen Blom die *Jean-François Prat-toekenning* vir kontemporêre kuns in Parys.

## Sien ook 
* Jacob van Schalkwyk

## Verwysings 
## Eksterne skakels 
*
KV29

**KV29** is 'n grafkelder in die Vallei van die Konings by Thebe, naby die moderne stad Luxor in Egipte. Dit is geleë naby die grafte uit die 18de Dinastie van Tiaa (KV32), Toetmoses II of Meritre-Hatsjepsoet (KV42) en Toetmoses III (KV34). Die grafkelder is sedert die 1830's bekend en het in 1899 die naam KV29 gekry, maar daar bestaan geen rekords van vroeëre uitgrawings nie. Die terrein is in 2011 deur die Universitet van Basel ondersoek. Uitgrawings is in 2016 voortgesit, maar die res van die grafkelder is vol puin en die uitleg is onbekend.

## Verkenning
Die grafkelder is sedert die 1830's bekend toe die vroeëre Egiptoloë James Burton en John Gardiner Wilkinson die ligging aangeteken het. Dit is in die 1880's weer deur Eugène Lefébure genoem en het sy grafkeldernommer in 1899 gekry.

Uitgrawings in die skag het in Januarie 2011 begin; die helfte was met puin gevul weens die oorstromings van 1994. Uit 'n onderste laag puin is fragmente van erdewerk en vier stukke van 'n albasterfles gekry. In 2011 is 'n ysterdeur geïnstalleer.

Uitgrawings het weer in 2016 begin. Daar is ontdek 'n kamer loop weswaarts uit die skag, maar dit was ook met puin gevul. Die uitleg is onbekend, en dit is so vol puin dat geen deure van moontlike sykamers gesien kan word nie.

## Verwysings
### Bronne
* 
* 
* 

## Skakels
* Theban Mapping Project: KV29
KV28

**KV28** is 'n grafkelder in die Vallei van die Konings by Thebe, naby die moderne stad Luxor in Egipte. Dit bestaan uit 'n kort skag en 'n enkele reghoekige kamer. Dit is sedert die 1830's bekend, want dit is deur John Gardiner Wilkinson genoem. In 1889 het Eugène Lefébure gesê dit bevat dele van mummies en hulle lappe. 

Dit is in die 1990's deur Donald P. Ryan verken en hy het die bene van drie individue ontdek, asook fragmente van 'n fles, verskeie stukke hout en erdewerk uit die middel- en vroeë 18de Dinastie. Die eienaars was waarskynlik adellikes omdat hulle so naby Toetmoses IV se grafkelder begrawe  is.

## Verwysings
### Bronne
* 
* 

## Skakels
* Theban Mapping Project: KV28
Conophytum klinghardtense

***Conophytum klinghardtense*** is 'n sukkulent wat deel is van die *Aizoaceae* familie. Die spesie is endemies aan Namibië en kom in die suidweste voor.

## Subspesies 
Die plant het twee subspesies:
* *Conophytum klinghardtense subsp. baradii* (Rawé) S.A.Hammer
* *Conophytum klinghardtense subsp. klinghardtense*

## Bron 
* Plants of the World
KV27

**KV27** is 'n grafkelder in die Vallei van die Konings by Thebe, naby die moderne stad Luxor in Egipte. Dit is deur John Wilkinson besoek, maar nie behoorlik verken voor die 1990's deur Donald P. Ryan nie. Die grafkelder bestaan uit vier kamers en is onversier. Niks is van sy eienaar bekend nie.

## Ligging en uitgrawings
KV27 lê tussen die grafkelders KV21 en KV28 in 'n wadi wat uit die hoofvallei vertak. Dit het 'n eenvoudige uitleg; dit bestaan uit 'n skag en vier kamers. Dit stem baie met KV30 ooreen. Erdewerk wat daar ontdek is, dateer van die middel van die 18de Dinastie. Wilkinson het dit beslis geken en dit is kortliks deur Eugène Lefébure beskryf. Hy het gesê dit bevat stukke van 'n mummie. 

Donald P. Ryan en sy span het in 1993 en 2006 uitgrawings gedoen. In 1993 is klein hoeveelhede potte en fragmente van 'n begrafnis ontdek, soos hout, bladgoud en lappe.

In 2006 is die grafkelder deegliker ondersoek. Die skag is skoongemaak; dit het moderne afval en soeweniers bevat. Daaronder was puin van oorstromings. Die eerste kamer (B) was feitlik heeltemal uitgegrawe en het min artefakte bevat. Kamer C was vol potskerwe. Dit lyk of 'n storm die grafkelder laat oorstroom het, met die gevolg dat die inhoud "met geweld rondgespoel en gemeng is". Die meeste menslike oorblyfsels is hier gevind: 'n gedeeltelike skedel, werwels, ribbes en 'n regterarm. Dit is vermoedelik van 'n enkele individu van sowat 30 jaar oud. Uitgrawings in die ander twee kamers is vir 'n volgende seisoen gelos. Aan die einde van 2006 is 'n staaldeur voor die ingang aangebring.

## Verwysings
## Skakels
* Theban Mapping Project: KV27
KV26

**KV26** is 'n grafkelder in die Vallei van die Konings by Thebe, naby die moderne stad Luxor in Egipte. Dit dateer van die 18de Dinastie. Die grafkelder lê in 'n syvallei wat lei na die grafkelder van Toetmoses III (KV34). Dit is in die 1820's of 1830's deur die vroeë Egiptoloog James Burton en in 1898 deur Victor Loret besoek. 

Die eerste aangetekende uitgrawings is in 2009 gedoen deur die Universiteit van Basel. Tekens van minstens een begrafnis is gevind, asook fragmente van potte en steenhouers, maar niks is van die eienaar(s) bekend nie.

## Plan en uitgrawings
Die grafkelder bestaan uit 'n skag van sowat ses meter diep en 'n klein, onvoltooide kamer. Die hele grafkelder is net 11 meter lank. Hoewel dit in die verlede oorstroom is, is die kalksteen in 'n goeie toestand en onaangeraak deur klammigheid.

Die grafkelder is die eerste keer deur James Burton besoek en toe deur Victor Loret. Die eerste uitgrawings was in 2009 deur die Universiteit van Basel. Dit was gedeeltelik met puin gevul. Daarin is stukke keramiek, albasterflesse, ensovoorts ontdek. Die potte bevat geen inskripsies nie, maar die styl dateer van die tyd van Toetmoses III en Amenhotep II.

Minstens een individu is in die grafkelder begrawe. Onder meer 'n kopbeen is gevind. 'n Staaldeur is aan die einde van die uitgrawings in 2009 voor die ingang aangebring.

## Verwysings
### Bronne
* 
* 
* 

## Skakels
* Theban Mapping Project: KV26
WV25

**WV25** is 'n onvoltooide, onversierde grafkelder in die westelike deel van die Vallei van die Konings by Thebe, naby die moderne stad Luxor in Egipte. Dit is duidelik die begin van 'n koninklike grafkelder; vermoedelik dié van Achenaten in Thebe. 

Die grafkelder is in 1817 deur Giovanni Battista Belzoni ontdek; hy het agt mummies uit die Derde Oorgangstydperk daarin gevind. In 1972 het die Universiteit van Minnesota onder leiding van Otto Schaden weer uitgrawings gedoen. Stukke van die agt mummies is gevind, asook artefakte uit die 18de Dinastie.

## Ontdekking
Die grafkelder is deur die Italiaanse verkenner Giovanni Battista Belzoni ontdek tydens sy uitgrawings in 1817 in die vallei van die Konings. Sy ondersoek het begin met die graf van Ai (WV23), wat hy die vorige jaar ontdek het. Die ingang na WV25 was toe onder puin en is deur groot rotse geblokkeer. Die volgende dag is gevind dit was 'n "goed geboude muur van stene van verskeie groottes". Volgens Schaden is die kelder dalk nie voltooi nie weens 'n onveilige oorhang van rotse bo die ingang of die swak gehalte van die boonste rotslaag.

## Herondersoek
Uitgrawings in die grafkelder is middel 1972 deur die Universiteit van Minnesota onder leiding van Otto Schaden gedoen. 'n Groot hoeveelheid potte uit die 18de Dinastie is ontdek.

## Moontlike eienaarskap
Die grafkelder word beskou as een van twee moontlike kandidate vir die Thebaanse graf van Achenaten; die ander een is WV23. Volgens Belzoni was die kelder vir 'n koninklike begrafnis bedoel, te oordeel na die koninklike afmetings daarvan. Later het die Egiptoloog Elizabeth Thomas klem gelê op die koninklike aard van die uitleg van die graf en gesê die geel geraamte dui moontlik op 'n koninklike wegsteeksplek van mummies. Sy het ook die teenwoordigheid van 'n fragment van 'n granietsarkofaag genoem. Schaden het die fragment opgespoor en dit as deel van 'n deksel geïdentifiseer. Hy het geglo dit is van onbekende oorsprong; dit kon nie van Ai se kis kom nie, want dié se deksel is ongeskonde gevind.

## Verwysings
## Skakels
*Theban Mapping Project: WV25
Outomatiese beplanning en skedulering

**Outomatiese beplanning en skedulering**, wat soms as bloot **KI-beplanning** aangedui word, is 'n tak van kunsmatige intelligensie wat betrekking het op die verwesenliking van strategieë of aksiereekse, tipies vir uitvoering deur intelligente agente, outonome robotte en onbemande voertuie. Anders as klassieke beheer- en klassifikasieprobleme, is die oplossings kompleks en moet dit in multidimensionele ruimte ontdek en geoptimaliseer word. Beplanning hou ook verband met besluiteorie.

In bekende omgewings met beskikbare modelle kan beplanning vanlyn gedoen word. Oplossings kan gevind en geëvalueer word voor uitvoering. In dinamies onbekende omgewings moet die strategie dikwels aanlyn hersien word. Modelle en beleid moet aangepas word. Oplossings gebruik gewoonlik iteratiewe proef-en-foutprosesse wat algemeen in kunsmatige intelligensie gesien word. Dit sluit in dinamiese programmering, versterkingsleer en kombinatoriese optimalisering. Tale wat gebruik word om beplanning en skedulering te beskryf, word dikwels aksietale genoem.

## Verwysings
Wapen van Algerië

duimnael|regs|Die Wapen van Algerië.
**Die wapen van Algerië** is 'n simbool wat deur die regering gebruik word. Dit is op 1 November 1976 in sy huidige vorm aangeneem.

Die inskripsie rondom die embleem lees: "Al-Jumhuriya al-Jaza'iriyya ad-Dimukratiyya al-Shabiyya" ("Volks Demokratiese Republiek van Algerië"). Die embleem wys die hand van Fatima, wat 'n belangrike simbool van die land is. Die opkomende son verteenwoordig 'n nuwe hoofstuk in die lewe van voorheen besette Algerië. Ander elemente van die embleem is verwysings na die land se landbou en nywerheid, terwyl die berge wat op die embleem sigbaar is, die Atlas-bergreeks simboliseer.
Turks-Siriese aardbewings van 2023

duimnael|regs|298x298px
Op 6 Februarie 2023, om 04:17 TRT (01:17 UTC), het 'n Mw 7.8 aardbewing suidelike en sentrale Turkye en noordelike en westelike Sirië getref. Die episentrum was 37 km wes-noordwes van Gaziantep. Die aardbewing het 'n maksimum Mercalli-intensiteit van XII (Ekstreem) rondom die episentrum en in Antakya gehad. Dit is gevolg deur 'n Mw 7.7 aardbewing om 13:24. Hierdie aardbewing was 95 km noord-noordoos vanaf die eerste gesentreer. Daar was wydverspreide skade en tienduisende sterftes.

Die Mw 7.8-aardbewing is die grootste in Turkye sedert die 1939 Erzincan-aardbewing van dieselfde omvang, en gesamentlik die tweede grootste in die land, na groter skattings vir die 1668 Noord-Anatolië-aardbewing. Dit is ook een van die sterkste aardbewings wat nog in die Levant aangeteken is. Dit is tot by Egipte en die Swartseekus van Turkye gevoel. Daar was meer as 30 000 naskokke in die drie maande wat gevolg het. Die seismiese volgorde was die gevolg van vlak slaan-glipverskuiwings langs segmente van die Oos-Anatoliese en Sürgü–Çardak-verskuiwings.

Daar was wydverspreide skade in 'n gebied van ongeveer 350 000 km2, omtrent so groot soos Duitsland. Na raming is 14 miljoen mense, of 16 persent van Turkye se bevolking, geraak. Ontwikkelingskundiges van die Verenigde Nasies het beraam dat ongeveer 1,5 miljoen mense dakloos gelaat is.

Die bevestigde dodetal het op 59 259 gestaan: 50 783 in Turkye en 8 476 in Sirië. Dit is die dodelikste aardbewing in die huidige Turkye sedert die 526 Antiogië-aardbewing en die dodelikste natuurramp in sy moderne geskiedenis. Dit is ook die dodelikste in die huidige Sirië sedert die 1822 Aleppo-aardbewing; die dodelikste wêreldwyd sedert die 2010 Haïti-aardbewing; en die vyfde dodelikste van die 21ste eeu. Skade is geskat op US$104 miljard in Turkye en US$14.8 miljard in Sirië, wat hulle die vierde duurste aardbewings op rekord maak.

Beskadigde paaie, winterstorms en ontwrigting van kommunikasie het die Ramp- en Noodbestuurpresidensie se redding- en noodlenigingspoging belemmer, wat 'n 60 000 sterk soek-en-reddingsmag, 5 000 gesondheidswerkers en 30 000 vrywilligers ingesluit het. Na Turkye se oproep om internasionale hulp, het meer as 141 000 mense uit 94 lande by die reddingspoging aangesluit.

## Verwysings
Kilwa

duimnael|regs|Die Groot Moskee op Kilwa Kisiwani.
**Kilwa Kisiwani** is ‘n eiland aan die kus van Tanzanië bekend vir sy rol in die koloniale geskiedenis.

## Ligging 
Die eiland is by 8° 55′ suid en 39° 30′ oos. Dit is 8 km lank en 5 km breed en is slegs 2 km van die vasteland. Op die noordwestelike hoek van die eiland is die hawe Kilwa, in geskiedkundige tye beskou as een van die beste hawens aan die ooskus van Afrika. ‘n Kenmerk van die eiland is die bodem van koraal en die wortelboommoerasse. Regoor die seestraat op die kontinent is die hawe **Kilwa Masoko**.

## Geskiedenis 
In 975 het die Perse hier ‘n sultanaat gestig. Tussen die 12de en die 15de eeu was dit onder beheer van die Arabiere en was dit ‘n bloeiende stad. Dit het ‘n belangrike rol gespeel in die wedersydse handel o.a. in goud en slawe tussen Afrika en die Verre Ooste tot selfs in China. In die 13de en 14de eeu is dit deur Europese ontdekkingsreisigers besoek en is in 1502 deur Vasco da Gama verower. In 1505 het Francisco de Almeida op Quiloa (die Portugese naam vir Kilwa) ‘n vesting gebou. Sedert die 16de eeu is dit ‘n sentrum vir die slawehandel. In 1784 het die eiland onder beheer gekom van die Omani en is die slawehandel onverminderd voortgesit. Deur die strategiese ligging het verskeie van die omliggende volke hier aangekom en sodoende ‘n rol gespeel in die vorming van die taal Swahili en die verspreiding van die Islam in Oos-Afrika. In 1856 kom dit onder beheer van die sultan van Zanzibar, in 1885 van die Duitsers en in 1919 neem die Britte die beheer oor die eiland.

## Bouvalle 
Ruïnes op die eiland is van kultuur-historiese belang. Sekere dateer uit die 12de eeu en bestaan uit reste van moskees, ‘n paleis en ‘n hele woonkompleks met ‘n mark en stadsmure. In 1981 is hierdie bouvalle deur Unesco tot ‘n wêrelderfenisgebied verklaar.

## Bronnelys 
* Ensiklopedie van die Wêreld, deel 6. Stellenbosch: Albertyn-uitgewers, 1991. 
* Standard Encyclopaedia of Southern Africa, deel 6. Kaapstad: Nasou, 1972. 
* . Volume 1: History and archaeology; Volume 2: The finds.
Diepleer

**Diepleer** is deel van 'n breër familie van masjienleermetodes, wat gebaseer is op kunsmatige neurale netwerke met voorstellingsleer. Die byvoeglike naamwoord "diep" in diepleer verwys na die gebruik van veelvuldige lae in die netwerk. Metodes wat gebruik word kan óf onder toesig, semi-toesig óf sonder toesig wees.

Diepleer argitekture soos diep neurale netwerke, diep geloof netwerke, diep versterking leer, herhalende neurale netwerke, konvolusionele neurale netwerke en transformators is toegepas op velde insluitend rekenaarvisie, spraakherkenning, natuurlike taalverwerking, masjienvertaling, bioinformatika, medisyne ontwerp, mediese beeldanalise, klimaatwetenskap, materiaalinspeksie en bordspeletjieprogramme, waar hulle resultate opgelewer het wat vergelykbaar is met en in sommige gevalle menslike deskundige prestasie oortref.

Kunsmatige neurale netwerke (KNN'e) is geïnspireer deur inligtingverwerking en verspreide kommunikasienodes in biologiese stelsels. KNN'e het verskillende verskille van biologiese breine. Spesifiek, kunsmatige neurale netwerke is geneig om staties en simbolies te wees, terwyl die biologiese brein van die meeste lewende organismes dinamies (plasties) en analoog is.

## Definisie 
Diepleer is 'n klas masjienleeralgoritmes wat  veelvuldige lae gebruik om geleidelik hoërvlakkenmerke uit die rou insette te onttrek. Byvoorbeeld, in beeldverwerking kan onderste lae rande identifiseer, terwyl hoër lae die konsepte kan identifiseer wat relevant is vir 'n mens, soos syfers of letters of gesigte.

Vanuit 'n ander hoek om diepleer te beskou, verwys diepleer na "rekenaar-simuleer" of "outomatiseer" menslike leerprosesse vanaf 'n bron (bv. 'n beeld van honde) na 'n aangeleerde voorwerp (honde). Daarom maak 'n idee wat geskep word as "dieper" leer of "diepste" leer sin. Die diepste leer verwys na die ten volle outomatiese leer van 'n bron na 'n finale geleerde objek. 'n Dieper leer verwys dus na 'n gemengde leerproses: 'n menslike leerproses van 'n bron na 'n aangeleerde semi-objek, gevolg deur 'n rekenaarleerproses van die menslike aangeleerde semi-objek tot 'n finale geleerde objek.

## Verwysings
Monsonia speciosa

Die **sambreeltjie** (*Monsonia speciosa*) is 'n meerjarige, blomdraende plant wat deel is van die *Geraniaceae* familie. Die spesie is endemies aan Suid-Afrika en kom in die Wes-Kaap voor. Die spesie het reeds 80% van sy habitat afgestaan aan landbou en voorstedelike ontwikkeling. Die plant is deel van die renosterveld en fynbos-biome. 

Die plant staan ook as die *slangblom* bekend.

## Bronne 
* REDLIST Sanbi
* Plants of the World Online
Karel Čapek

duimnael|Karel Čapek
**Karel Čapek** (Tsjeggies: [ˈkarɛl ˈtʃapɛk] ⓘ; 9 Januarie 1890 – 25 Desember 1938) was 'n Tsjeggiese skrywer, dramaturg, kritikus en joernalis. Hy het veral bekend geword vir sy wetenskapfiksie, insluitend sy roman *War with the Newts* (1936) en toneelstuk R.U.R. (''Rossum's Universal Robots'', 1920), wat die woord robot bekendgestel het.  Hy het ook baie polities gelaaide werke geskryf wat fokus op die sosiale onrus van sy tyd. Beïnvloed deur Amerikaanse pragmatiese liberalisme, het hy hom ten gunste van vrye uitdrukking beywer en sterk teen die opkoms van beide fascisme en kommunisme in Europa gekant.

Alhoewel hy sewe keer vir die die Nobelprys vir Letterkunde benoem is,  het Čapek dit nooit ontvang nie. Verskeie toekennings herdenk egter sy naam, soos die Karel Čapek-prys, wat elke tweede jaar deur die Tsjeggiese PEN-klub toegeken word vir literêre werk wat bydra tot die versterking of handhawing van demokratiese en humanistiese waardes in die samelewing. Hy het ook 'n sleutelrol gespeel in die stigting van die Tsjeggo-Slowaakse PEN-klub as deel van Internasionale PEN.

Čapek het net voor die Tweede Wêreldoorlog gesterf as gevolg van 'n lewenslange mediese toestand. Sy nalatenskap as 'n letterkundige was goed gevestig na die oorlog.

## Verwysings
Monsonia heliotropioides

***Monsonia heliotropioides*** is 'n meerjarige, blomdraende plant wat deel is van die *Geraniaceae* familie. Die spesie is inheems in Algerië, Egipte, Golf State, Indië, Iran, Jemen, Libië, Mauritanië, Niger, Oman, Pakistan, Palestina, Saoedi-Arabië, Soedan en Tsjad.

## Bron 
* Plants of the World Online
Ferenc Szálasi

**Ferenc Szálasi** (Hongaarse fonetiese uitspraak:ˈfɛrɛnt͡s ˈsaːlɒʃi; 6 Januarie 1897–12 Maart 1946) was 'n Hongaarse militêre offisier, politikus en leier van die Pylkruisparty. Hy was aan bewind van Hongarye tydens die Duitse besetting daarvan gedurende die Tweede Wêreldoorlog. 

Szálasi het tydens die Eerste Wêreldoorlog met onderskeiding gedien as offisier in die Leër van Oostenryk-Hongarye. In 1925 het hy 'n stafoffisier geword van die herstelde Koninkryk van Hongarye (1920–1946) onder die Regent Miklós Horthy. Hy het aanvanklik nie in politiek belanggestel nie, maar in die vroeë 1930's ultranasionalisme omarm. In 1937 het hy die Hongaarse Nasionaal-Sosialistiese Party gestig, nadat hy uit die weermag getree het en homself begin toespits het op politiek. Hy is in 1938 tronk toe gestuur weens sy volgelinge se radikalisme. Terwyl hy in die tronk was, is hy uitgeroep as die leier van die Nasionaal-Sosialistiese Pylkruisparty, wat spoedig een van die magtigste politiese bewegings in Hongarye geword het. Amnestie is in 1940 aan Szálasi toegestaan, maar hy moes sy party ondergronds bestuur nadat die Regent, Horthy, dit na die uitbreek van die Tweede Wêreldoorlog verban het. 

Na die Duitse besetting van Hongarye in Maart 1944 en Horthy se afsetting, het Szálasi die Eerste minister en staatshoof van Hongarye geword. Sy pro-Duitse vasalstaat, bekend as die Regering van Nasionale Eenheid, is gedomineer deur lede van die Pylkruisparty. Die regering het krygswet afgekondig en begin met die uitmoor van Jode, wat tydelik stopgesit is deur Horthy. 

Szálasi was vir slegs 163 dae aan bewind. Met die opmars van Sowjet- en Roemeense magte, het Szálasi en sy kabinet uit die land gevlug, kort voor die Beleg van Boedapest. Szálasi is in Mei 1945 in Oostenryk deur Amerikaanse troepe gevange geneem en teruggebring na Hongarye om verhoor te word. Die regering van nasionale eenheid, wat na München verskuif is, is die volgende dag ontbind. Die Volkstribunaal in Boedapest het Szálasi aan hoogverraad skuldig bevind en hom ter dood veroordeel. Hy is op 12 Maart 1946 tereggestel. 

## Verwysings 
## Bronnelys 
* Cohen, Asher. "Some Socio-Political Aspects of the Arrow Cross Party in Hungary." *East European Quarterly* 21.3 (1987): 369+
* Deak, Istvan. "Collaborationism in Europe, 1940–1945: The Case of Hungary." *Austrian History Yearbook* 15 (1979): 157–164.
* Deák, István. "A fatal compromise? The debate over collaboration and resistance in Hungary." *East European Politics and Societies* 9.2 (1995): 209–233.
* Deák, István.  “Hungary”  in Hans Rogger and Egon Weber, eds., *The European Right: A Historical Profile* (1963) pp.&nbsp;364–407. 
* Lackó, M. *Arrow-Cross Men: National Socialists 1935–1944* (Boedapest, Akadémiai Kiadó 1969).
*Fiala-Marschalkó: Vádló bitófák. Londen: Süli, 1958
*
WV23

**WV23**, ook bekend as **KV23**, is die grafkelder van farao Ai in die westelike deel van die Vallei van die Konings by Thebe, naby die moderne stad Luxor in Egipte. Hy was van die 18de Dinastie. Die grafkelder is in 1816 deur Giovanni Battista Belzoni ontdek. 

Die struktuur van die grafkelder stem baie ooreen met dié van Achenaten; dit het 'n steil aflopende gang wat lei na 'n putkamer sonder 'n skag. Dit lei na die grafkamer, wat nou die gerestoureerde sarkofaag bevat wat in antieke tye stukkend geslaan is. Die graf is toe ook geskend, met baie gevalle waar Ai se gesig of naam uitgewis is van muurskilderings. Die inhoud en kleur is soortgelyk aan dié van die grafkamer van Toetankamen (KV62).

## Ontdekking en menings
WV23 is in 1816 per ongeluk deur Giovanni Battista Belzoni ontdek. Nadat hy WV22, die graf van Amenhotep III, besoek het, het hy verder die vallei in geloop "om die verskeie plekke te ondersoek van waar water ná die reën van die woestyn na die valleie afloop". 

Karl Richard Lepsius het dit in 1845 besoek en opgelet Ai se naam is oral verwyder, buiten 'n paar keer teen die mure en op die sarkofaag. 

## Uitleg en versierings
Die grafkelder bestaan uit 'n ingangstrap, twee aflopende gange en drie kamers. Die versieringskema is dieselfde as dié in die grafkelder van Toetankamen; verskeie tonele is identies en dit is waarskynlik deur dieselfde kunstenaars gedoen. 

Die figure van die vier seuns van Horus verskyn vir die eerste keer in 'n grafkelder. Teen die westemure is jagtonele van Ai en sy vrou, Tei. Alle beelde van Ai en die cartouches van beide Ai en Tei is beskadig.

## Uitgrawings en inhoud
thumb|200px|Die plan van WV23.

Die grafkelder is in 1972 ten volle uitgegrawe en skoongemaak deur 'n span van die Universiteit van Minnesota. 

Vondste in die eerste gang was 'n mengsel van oud en modern. Die antieke artfefakte het ingesluit 'n stuk van 'n klein heiligdom of boks, 'n klein houtplank en stukke goudfoelie. In die tweede gang is die houthand van 'n beeldjie gevind. In die putkamer is 'n halwe menslike bekken gevind, deel van 'n beeldjie, 'n houtbeen van nog 'n beeld en potskerwe.

In die grafkamer is baie fragmente van die sarkofaag ontdek, maar die deksel is apart en ongeskonde gevind. Die sarkofaag was van rooi graniet. Nog vondste sluit in 'n stuk van 'n kis, die hand van 'n beeldjie en menslike oorblyfsels.

In die laaste kamer is nog fragmente van 'n sarkofaag en menslike bene ontdek.

Ai se begrafnisgoedere is waarskynlik tydens die bewind van Horemheb geskend. In dié tyd is die sarkofaag stukkend geslaan, die name van Ai en Tei verwyder en alles wat waardevol is, geroof. Die inhoud van KV58 kom waarskynlik uit WV23, want Ai se naam kom meer dikwels voor as Toetankamen s'n. Óf rowers het dit daarheen geskuif óf dit is met opset verwyder. Reeves en Wilkinson beskou dit as 'n bewys dat Ai se liggaam in KV57, die grafkelder van Horemheb weggesteek is. Volgens Schaden kan Ai se liggaam die een met geel bene wees wat saam met latere mummies in WV25 herbegrawe is.

## Verwysings
## Skakels
* KV23: Ai by die Theban Mapping Project
Kadmiumtelluried

**Kadmiumtelluried** is 'n verbinding van kadmium en telluur met die chemiese formule .

Dit is 'n halfgeleier met 'n direkte bandgaping van 1,606 eV (@4,2K).

## Verwysings
Generaal Sherman

duimnael|regs|Generaal Sherman in 2013.

**Generaal Sherman** is 'n reuse sequoia (*Sequoiadendron giganteum*) boom geleë op 'n hoogte van 2 109 m (6 919 voet) bo seevlak in die *Giant Forest* van die Nasionale Sequoia-park in Tulare County, in die Amerikaanse deelstaat Kalifornië. Volgens volume is dit die grootste bekende lewende enkelstamboom op aarde. Dit word geskat op ongeveer 2 200 tot 2 700 jaar oud.

## Geskiedenis 
Die General Sherman boom is vernoem na die Amerikaanse Burgeroorlog-generaal William Tecumseh Sherman. Die amptelike storie, wat dalk apokrief is, beweer die boom is in 1879 deur die natuurkundige James Wolverton genoem, wat as 'n luitenant in die 9de Indiana-kavallerie onder Sherman gedien het.

Sewe jaar later, in 1886, het die land onder beheer gekom van die Kaweah-kolonie, 'n utopiese sosialistiese gemeenskap wie se ekonomie op houtkappery gebaseer was. Let op die deurslaggewende rol wat Sherman gespeel het in die Indiese Oorloë en sy gedwonge verskuiwing van inheemse Amerikaanse stamme, het hulle die boom herdoop ter ere van Karl Marx. Die gemeenskap is egter in 1892 ontbind, hoofsaaklik as gevolg van die stigting van Sequoia Nasionale Park, en die boom het na sy vorige naam teruggekeer.

In 1931, na vergelykings met die nabygeleë General Grant-boom, is Generaal Sherman as die grootste boom ter wêreld geïdentifiseer. Een gevolg van hierdie proses was dat houtvolume wyd aanvaar word as die standaard vir die vestiging en vergelyking van die grootte van verskillende bome.

In Januarie 2006 het die grootste tak aan die boom (wat die meeste gesien word, in ouer foto's, as 'n "L" of gholfstokvorm, wat ongeveer 'n kwart van die pad af teen die stam uitsteek) afgebreek. Daar was geen getuies van die voorval nie, en die tak‍—‌met 'n deursnee van meer as 2 m (6.6 voet) en 'n lengte van meer as 30 m (98 voet), groter as die meeste boomstamme‍—‌ het 'n deel van die omtrekheining stukkend geslaan en die plaveisel van die omliggende wandelpad. Daar word geglo dat die breuk nie 'n aanduiding is van enige abnormaliteite in die boom se gesondheid nie, en kan selfs 'n natuurlike verdedigingsmeganisme teen ongunstige weerstoestande wees.

Ses brandbestryders geklee in geel rat plaas velle silwer foelie om die boom se basis, effens bo die hoogte van hul koppe.
Brandbestryders en parkpersoneel draai Generaal Sherman in vuurskuilingsmateriaal toe om dit te help beskerm teen die KNP-kompleksbrand.

Op 16 September 2021 is die boom deur die KNP-kompleksbrand in Sequoia Nasionale Park bedreig. Park- en brandbestrydingspersoneel het die boom se basis toegedraai in 'n beskermende foelie wat gewoonlik op strukture gebruik word ingeval die veldbrand die General Sherman Tree nader‍—‌wat uiteindelik ongedeerd gelaat is.

## Verwysings
Eliahu Inbal

duimnael|regs|Eliahu Inbal (2009)
**Eliahu Inbal** (* 16 Februarie 1936, Jerusalem) is 'n Israelse dirigent. Inbal het 'n verskeidenheid werke gedirigeer. Hy is veral bekend vir sy vertolkings van laat-Romantiese werke, maar is ook bedrewe in die operawêreld, en het die premières van 'n aantal moderne werke gelei. Sy loopbaan het hom oor die wêreld geneem, waar hy van die voorste orkeste in die wêreld gedirigeer het. https://aicf.org/artist/eliahu-inbal/

Inbal is 'n offisier van die *Ordre des Arts et des Lettres* (1990) in Frankryk en van die Orde van Verdienstelikheid van die Federale Republiek van Duitsland (2006). Hy is in Januarie 2007 aangestel as musiekdirekteur van La Fenice.

## Hoofdirigent van die Tjeggiese Filharmoniese orkes 
Inbal het van 2009 tot 2012 gedien as hoofdirigent van die Tsjeggiese Filharmoniese orkes. Inbal was ook van 2008 tot 2014 hoofdirigent van die Tokio Metropolitaanse Simfonieorkes, en is tans Geëerde-Dirigent van die orkes.

## 2014 en 2016
In 2014 is Inbal aangestel as Geëerde-Dirigent van die Tokio Metropolitaanse Simfoniorkes. Sy kontrak is verleng in April 2022, alhoewel hy besluit het om die orkes in Junie te verlaat toe sy oorspronklike termyn verstryk het.

Na sy uittrede as hoofdirigent van die Taipei Simfoniorkes het Inbal in 2023 Geëerde-Dirigent van die orkes geword.

## Verwysings
Diananda Choirunisa

**Diananda Choirunisa** (* 16 Maart 1997) is 'n Indonesiese boogskutter. Sy het aan die Olimpiese Somerspele van 2020 deelgeneem.

## Verwysings
Hamdiah Damanhuri

**Hamdiah Damanhuri** (* 16 November 1973) is 'n uitgetrede Indonesiese boogskutter. Sy het aan die Olimpiese Somerspeles van 1996 en 2000 deelgeneem.

## Verwysings
Lilies Handayani

**Lilies Handayani** (* 15 April 1965) is 'n uitgetrede Indonesiese boogskutter. Sy het aan die Olimpiese Somerspele van 1988 deelgeneem.

## Verwysings
Monsonia

**Boesmankers** (*Monsonia*) is 'n genus van blomdraende plante in die Geraniaceae familie. Die genus is inheems aan Afrika en Asië.

## Spesies 
Daar is 26 spesies wat tot die genus hoort:

* *Monsonia angustifolia* E.Mey. ex A.Rich.
* *Monsonia attenuata* Harv.
* *Monsonia biflora* DC.
* *Monsonia brevirostrata* R.Knuth
* *Monsonia deserticola* Dinter ex R.Knuth
* *Monsonia drudeana* Schinz
* *Monsonia emarginata* (L.f.) L'Hér.
* *Monsonia galpinii* Schltr. ex R.Knuth
* *Monsonia glauca* R.Knuth
* *Monsonia grandifolia* R.Knuth
* *Monsonia heliotropioides* (Cav.) Boiss.
* *Monsonia ignea* Schinz
* *Monsonia ignorata* Merxm. & A.Schreib.
* *Monsonia lanuginosa* R.Knuth
* *Monsonia lavrani* (Halda) C.C.Walker
* *Monsonia longipes* R.Knuth
* *Monsonia luederitziana* Focke & Schinz
* *Monsonia natalensis* R.Knuth
* *Monsonia nivea* (Decne.) Webb
* *Monsonia parvifolia* Schinz
* *Monsonia praemorsa* E.Mey. ex R.Knuth
* *Monsonia senegalensis* Guill. & Perr.
* *Monsonia speciosa* L.
* *Monsonia transvaalensis* R.Knuth
* *Monsonia trilobata* Kers
* *Monsonia umbellata* Harv.

## Bron 
* Plants of the World Online
Kloofnek

**Kloofnek** is ‘n lae rug wat die westelike punt van Tafelberg met Leeukop verbind. Dit bereik ‘n hoogte van nagenoeg 240 m bo seespieël.

Buitengracht en Nuwe Kerkstraat in die stadskom van Kaapstad loop suidweswaarts, loop ineen en van daar af staan die M62-pad vir ongeveer 2 km  verby die Tuine en Higgovale bekend as Kloofnekweg. In die nek loop Kloofweg weswaarts uit Kloofnekweg verby Round House (die eertydse jaglosie van lord Charles Somerset en latere goewerneurs van die Kaapkolonie) na Clifton, Bantrybaai, Fresnaye en Seepunt. Suidweswaarts gaan Kloofnekweg verder as Kampsbaaiweg verby Kampsbaai na Bakoven.

Die nek het voorheen bekend gestaan as Vlaggemanshoogte omdat die personeel van die seinpos op Seinheuwel daar gewoon het. Alhoewel die roete al sedert die laat 17de eeu gebruik is, dateer die huidige pas uit 1848.

## Bibliografie
*Standard Encyclopaedia of Southern Africa, deel 6. Kaapstad: Nasou, 1972.